Diari Oficial de la Generalitat Valenciana


Sumari del DOGV 9182, del 27-09-2021 (2021/9570)

RESOLUCIÓ de 17 de setembre de 2021, de la Vicepresidència i Conselleria d'Igualtat i Polítiques Inclusives, per la qual es convoca l'elecció de les persones integrants del Consell d'Infància i Adolescència de la Comunitat Valenciana per a la seua constitució.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9182

Data del DOGV
:   27-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9570


Data del document
:   17-09-2021

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * jove
    * protecció de la infància
    * administració regional
    * legislació
    * organització administrativa

RESOLUCIÓ de 17 de setembre de 2021, de la Vicepresidència i Conselleria d'Igualtat i Polítiques Inclusives, per la qual es convoca l'elecció de les persones integrants del Consell d'Infància i Adolescència de la Comunitat Valenciana per a la seua constitució. [2021/9570]  
La Llei 26/2018, de 21 de desembre, de la Generalitat, de drets i garanties de la infància i adolescència (d'ara en avant, Llei 26/2018) va crear dos òrgans de partició infantil i adolescent d'àmbit autonòmic: el Consell d'Infància i Adolescència de la Comunitat Valenciana, en el seu article 182, i el Consell Infantil i Adolescent del Sistema de Protecció, en el seu article 96, deixant per a desplegament reglamentari la determinació de la seua composició i règim de funcionament.  
  
Aquest desenvolupament s'ha dut a terme pel Decret 60/2021, de 14 de maig, del Consell, de regulació i coordinació dels òrgans de l'Administració de la Generalitat de participació infantil i adolescent, i de protecció de la infància i l'adolescència (d'ara en avant, Decret 60/2021), que disposa, en el seu article 4.1, que el Consell d'Infància i Adolescència de la Comunitat Valenciana estarà format per:  
a) Tres xiquetes i tres xiquets de fins a 12 anys i sis adolescents de fins a 18 anys distribuïts paritàriament, en representació dels consells locals d'infància.  
b) Dues xiquetes i dos xiquets de fins a 12 anys i 4 adolescents de fins a 18 anys distribuïts paritàriament, en representació del Consell Infantil i Adolescent del Sistema de Protecció.  
c) Dos xiquets, xiquetes o adolescents de fins a 18 anys, distribuïts paritàriament, en representació del Consell Valencià de la Joventut.  
d) Dos xiquets, xiquetes o adolescents de fins a 18 anys, distribuïts paritàriament, en representació del Consell Escolar de la Comunitat Valenciana.  
D'acord amb l'apartat segon de l'esmentat article, les conselleres i els consellers seran nomenats per la persona titular de la conselleria amb competència en matèria d'infància i adolescència, seguint el procediment d'elecció previst en el Decret, que serà convocat per una resolució de la persona titular d'aquesta conselleria.  
Per tot això, en compliment del que disposa l'article 4.2 del Decret 60/2021, i en virtut de les competències atribuïdes en els articles 1 i 3.1 del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, resolc:  
  
Primer. Objecte  
1. Es convoca l'elecció dels xiquets, xiquetes i adolescents que han d'integrar el Consell d'Infància i Adolescència de la Comunitat Valenciana.  
2. S'acorda iniciar d'ofici el procediment per a la designació i nomenament de consellers i conselleres, i per a la constitució de l'òrgan col·legiat, que s'ajustarà a les disposicions de la present resolució.  
  
  
Segon. Secretaria tècnica  
El servei, depenent de la direcció general amb competència en matèria d'infància i adolescència, que té atribuïda la funció de promoure el dret a la participació de xiquets, xiquetes i adolescents exercirà les tasques de secretaria tècnica previstes en el Decret 60/2021 i les que se li atribueixen en aquesta resolució.  
  
Tercer. Candidatures dels consells locals d'infància  
1. Podran presentar candidatures tots els consells locals d'infància que, en el moment de la publicació d'aquesta resolució, estiguen en funcionament ininterrompudament almenys un any. El compliment d'aquest requisit s'haurà d'acreditar mitjançant un certificat de la persona funcionària que tinga atribuïda la funció de fe pública de l'entitat local.  
2. Les candidatures seran paritàries, és a dir, estaran integrades pel mateix nombre de persones de cada gènere.  
3. Tenint en compte el criteri anterior i les restants condicions establides a l'article 5.2 del Decret 60/2021, les persones candidates proposades per cada consell local participant seran, bé una xiqueta i un xiquet de fins a dotze anys, bé un adolescent i una adolescent majors de 12 i menors de 18 anys, o bé les quatre persones esmentades. D'acord amb la disposició addicional tercera del Decret 60/2021, per a determinar l'edat de les persones candidates es prendrà com a referència la del dia en què es propose la candidatura, considerant com a tal la data en la qual el consell local d'infància prenga la decisió de designar-les. No obstant això, atés que la condició de conseller o consellera es perd en arribar a la majoria d'edat, no es podran proposar persones que complisquen els 18 anys abans d'iniciar-se el termini previst per a la constitució del Consell d'Infància i Adolescència de la Comunitat Valenciana.  
  
4. Les persones candidates hauran de manifestar la seua voluntat de formar part del Consell d'Infància i Adolescència de la Comunitat Valenciana i comptar amb la conformitat de les seus persones responsables parentals o tutores, extrems que s'acreditaran emplenant i signat el formulari que figura com a annex II d'aquesta resolució.  
5. Les candidatures seran triades democràticament pel consell local d'infància, d'acord amb els seus procediments interns de presa de decisions, d'entre les seues persones integrants. Es consideraran com a tals, a més de consellers i conselleres, aquelles que duguen a terme funcions d'assessoria, quan aquesta figura estiga prevista expressament en les normes de funcionament intern del consell local d'infància.  
6. Per tal de garantir la designació democràtica, les candidatures hauran de ser referendades pel consell local d'infància i adolescència encara que el nombre de persones precandidates només permeta formar una candidatura. Si no hi haguera persones precandidates referendades suficients per a conformar una candidatura amb les característiques previstes en l'apartat 3, el consell local no presentarà cap proposta.  
  
Quart. Forma, lloc i termini de presentació de les candidatures dels consells locals d'infància  
1. Les candidatures dels consells locals d'infància es presentaran abans del 30 de novembre en la Seu Electrònica de la Generalitat, accedint mitjançant el següent enllaç:   
https://www.gva.es/es/inicio/procedimientos'id\_proc=21608.  
2. Per a la presentació de la candidatura s'adjuntarà de la següent documentació:  
a) Original electrònic o còpia electrònica autèntica del certificat de la persona funcionària que tinga atribuïda la funció de fe pública de l'entitat local, en què conste la data d'inici de la seua activitat i l'acte o resolució que la fonamenta.  
b) Original electrònic o còpia electrònica autèntica del certificat de l'òrgan competent per a expedir les certificacions dels acords adoptats pel consell local d'infància, segons el model que figura com a annex I d'aquesta resolució.  
c) Còpia de l'instrument jurídic que determine el règim de funcionament intern del consell local d'infància.  
d) Original electrònic o còpia electrònica autèntica de la declaració de les persones designades de la seua voluntat de format part del Consell d'Infància i Adolescència de la Comunitat Valenciana i de la conformitat de les seus persones responsables parentals o tutores, segons el model que figura com a annex II d'aquesta resolució.  
  
Cinqué. Designació de les persones representants del Consell Valencià de la Joventut  
1. La Comissió Permanent del Consell Valencià de la Joventut, com a òrgan facultat a aquest efecte pel seu reglament de règim intern, designarà les persones que, en la seua representació, formaran part del Consell d'Infància i Adolescència de la Comunitat Valenciana, així com a les seues persones suplents, sense perjudici de la posterior ratificació per l'Assemblea General d'aquest òrgan de representació.  
2. La designació de les persones representants es durà a terme d'acord amb els seus procediments interns de presa de decisions, respectant les següents condicions:  
a) Només les associacions infantils i juvenils integrades en el Consell Valencià de la Joventut podran proposar persones candidates i totes elles tindran l'oportunitat de fer-ho.  
b) Les persones candidates no hauran arribat als 18 anys en el moment en què siguen designades. A aquest efecte, es considerarà com a data de designació la de la presa de l'acord per la Comissió Permanent.  
c) Es designarà un representant i una representant, així com un substitut i una substituta.  
d) Les persones designades hauran de manifestar la seua voluntat de formar part del Consell d'Infància i Adolescència de la Comunitat Valenciana i comptaran amb la conformitat dels seus responsables parentals o persones tutores, extrems que han de quedar acreditats mitjançant la firma de la declaració que figura com a annex III d'aquesta resolució.  
e) Per a triar les persones designades es prendran en consideració els principis recollits en l'article 182.3 de la Llei 26/2018 i es procurarà que l'espectre d'edats siga ample i compatible amb el manteniment de la condició de conseller o conselleres, que es perd amb la majoria d'edat, almenys durant un any.  
3. La Comissió Permanent del Consell de la Joventut comunicarà a la Secretaria Tècnica del Consell d'Infància i Adolescència de la Comunitat Valenciana les persones designades i les seues substitutes abans del 15 de desembre de 2021. Amb aquesta finalitat, presentarà en la Seu Electrònica de la Generalitat l'original electrònic o una còpia electrònica autèntica de la següent documentació, accedint mitjançant el següent enllaç: https://www.gva.es/es/inicio/procedimientos'id\_proc=21856  
a) Certificat expedit per la persona titular de la secretaria, amb el vistiplau de la persona titular de la presidència, de l'acord pel qual es designen les persones representants i les seues substitutes, on consten les seues dades d'identificació, dates de naixement i la data de l'acord.  
b) Declaració de les persones designades de la seua voluntat de format part del Consell d'Infància i Adolescència de la Comunitat Valenciana i de la conformitat dels seus responsables parentals o persones tutores, segons el model que figura com a annex III d'aquesta resolució.  
  
Sisé. Designació de les persones representants del Consell Escolar de la Comunitat Valenciana  
1. La Comissió Permanent del Consell Escolar de la Comunitat Valenciana, com a òrgan facultat a aquest efecte pel Decret 164/2010, de 8 d'octubre, del Consell, pel qual es regula el Consell Escolar de la Comunitat valenciana, designarà les persones que, en la seua representació, formaran part del Consell d'Infància i Adolescència de la Comunitat Valenciana, així com les seues persones suplents.  
2. La designació de les persones representants es durà a terme d'acord amb els seus procediments interns de presa de decisions, respectant les següents condicions:  
a) Les persones membres del Consell Escolar de la Comunitat Valenciana en representació de l'alumnat proposaran a aquest òrgan les candidatures de les seues organitzacions.  
b) Les persones candidates no hauran arribat als 18 anys en el moment en què siguen designades. A aquest efecte, es considerarà com a data de designació la de la presa de l'acord per la Comissió Permanent.  
c) Es designarà una representant i un representant, així com una substituta i un substitut.  
d) Les persones designades hauran de manifestar la seua voluntat de formar part del Consell d'Infància i Adolescència de la Comunitat Valenciana i comptaran amb la conformitat de les seues persones responsables parentals o tutores, extrems que han de quedar acreditats mitjançant la firma de la declaració que figura com a annex III d'aquesta resolució.  
e) Per a triar a les persones designades es prendran en consideració els principis recollits en l'article 182.3 de la Llei 26/2018 i es procurarà que l'espectre d'edats siga ample i compatible amb el manteniment de la condició de conseller o consellera, que es perd amb la majoria d'edat, almenys durant un any.  
3. El Consell Escolar de la Comunitat Valenciana comunicarà a la Secretaria Tècnica del Consell d'Infància i Adolescència de la Comunitat Valenciana les persones designades i les seues substitutes abans del 15 de desembre de 2021. A aquest efecte remetrà per qualsevol dels mitjans de comunicació interna de l'Administració de la Generalitat l'original o una còpia electrònica autèntica de la següent documentació:  
a) Certificat expedit per la persona titular de la secretaria, amb el vistiplau de la persona titular de la presidència, de l'acord pel qual es designen les persones representants i les seues substitutes, on consten les seues dades d'identificació, dates de naixement i la data de l'acord.  
b) Declaració de les persones designades de la seua voluntat de format part del Consell d'Infància i Adolescència de la Comunitat Valenciana i de la conformitat dels seus responsables parentals o persones tutores, segons el model que figura com a annex III d'aquesta resolució.  
  
Seté. Persones representants del Consell Infantil i Adolescent del Sistema de Protecció  
1. Atés que en el moment de dictar aquesta resolució no està fixada la data de constitució del Consell Infantil i Adolescent del Sistema de Protecció, en aplicació de l'apartat segon de la disposició transitòria primera del Decret 60/2021, el Consell d'Infància i Adolescència de la Comunitat Valenciana podrà constituir-se amb caràcter provisional i en les condicions establides en l'esmentada disposició transitòria, sense representació d'aquest.  
2. El Consell Infantil i Adolescent del Sistema de Protecció designarà les persones que, en la seua representació, formaran part del Consell d'Infància i Adolescència de la Comunitat Valenciana, així com les seues persones suplents en el termini de tres mesos a contar des de la seua data de constitució. Comunicarà aquesta designació a la Secretaria Tècnica del Consell d'Infància i Adolescència de la Comunitat Valenciana remetent per qualsevol dels mitjans de comunicació interna de l'Administració de la Generalitat l'original o una còpia electrònica autèntica de la següent documentació:  
a) Certificat de l'acord pel qual es designen les persones representants i les seues substitutes, on consten les seues dades d'identificació, dates de naixement i la data de l'acord. El certificat serà expedit per qui assumisca les funcions inherents a la secretaria d'aquest òrgan col·legiat.  
b) Declaració de les persones designades de la seua voluntat de format part del Consell d'Infància i Adolescència de la Comunitat Valenciana i de la conformitat de les seues persones responsables parentals o tutores, segons el model que figura com a annex III d'aquesta resolució.  
3. La designació es durà a terme d'acord amb el procediment democràtic de presa de decisions establit al règim de funcionament intern del Consell Infantil i Adolescent del Sistema de Protecció. Si no s'haguera determinat aquest règim amb antelació suficient per a designar els representants del Consell Infantil i Adolescent del Sistema de Protecció dins del termini fixat, la designació es farà per majoria simple dels consellers i conselleres que l'integren, i en cas d'empat, es triaran les persones de menor edat.  
4. En tot cas, la designació respectarà les següents condicions:  
a) Qualsevol consellera o conseller del Consell Infantil i Adolescent del Sistema de Protecció podrà voluntàriament presentar la seua candidatura, comptant amb la conformitat de les seues persones responsables parentals o persones tutores, i si fora el cas, una vegada escoltada l'opinió de la seua família d'acollida.  
b) Es designarà, sempre que les condicions de les persones candidates ho permeten, dos xiquets i dues xiquetes de fins a dotze anys, i quatre adolescents, dos xics i dues xiques, majors de 12 i menors de 18 anys, així com una persona substituta per cadascuna d'aquestes. D'acord amb la disposició addicional primera del Decret 60/2021, per a determinar l'edat de les persones candidates es prendrà com a referència la del dia en què es propose la candidatura, considerant com a tal la data en la qual el Consell Infantil i Adolescent del Sistema de Protecció prenga la decisió de designar-les.  
c) Sempre que siga possible, entre les persones designades hi haurà, almenys, una en acolliment familiar i una en acolliment residencial.  
d) Les votacions s'organitzaran entre persones del mateix gènere, grup d'edat i, si fora el cas, forma de guarda, de manera que es respecten aquestes condicions.  
e) Els llocs que no puguen ser coberts per no haver-hi suficients persones candidates del grup d'edat requerit quedaran vacants, però el Consell Infantil i Adolescent del Sistema de Protecció podrà designar en qualsevol moment una persona representant per a ocupar-los. Quedaran vacants tants llocs com siga necessari per a mantindre la paritat de gènere en la representació.  
  
Huité. Instrucció de les candidatures i les designacions  
1. La Secretaria Tècnica portarà a terme els actes d'instrucció necessaris per a la determinació, coneixement i comprovació de les dades i fets que fonamenten el nomenament de conselleres i consellers.  
2. En cas que, per deficiència o manca de documentació o per incompliment d'alguna de les condicions exigides per a la candidatura, no fora possible el nomenament de les persones proposades per algun consell local d'infància, la Secretaria Tècnica ho notificarà al consell que els ha proposat, atorgant-li un termini de 10 dies hàbils per a esmenar la falta o proposar nova candidatura vàlida. Si no ho fera així, la proposta del consell local d'infància quedarà exclosa del procediment d'elecció i així es declararà en la resolució de nomenament.  
  
3. Si la falta que impedeix el nomenament afectara la designació per part d'algun dels òrgans sectorial, la Secretaria Tècnica ho notificarà a l'òrgan que l'ha proposat, i no convocarà l'acte de constitució del Consell d'Infància i Adolescència de la Comunitat Valenciana fins que no dispose d'una designació vàlida, llevat que la designació a esmenar fora la del Consell Infantil i Adolescent del Sistema de Protecció, i en aquest cas, el consell es constituirà amb caràcter provisional.  
  
  
Nové. Desenvolupament del sorteig per a la designació de representants dels consells locals d'infància  
1. El procediment per a triar dels xiquets, xiquetes i adolescents integrants del Consell d'Infància i Adolescència de la Comunitat Valenciana en representació dels consells locals d'infància serà el que es descriu a continuació. Les referències a candidatures contingudes en aquest resolc s'entendran fetes a dues persones de diferent gènere i d'un mateix grup d'edat proposades per un mateix consell local. Si algun consell local haguera presentat candidatures per als dos grups d'edat, cadascuna d'elles es considerarà, per tant, com una candidatura diferent.  
  
2. En primer lloc la Secretaria Tècnica, a la vista de les candidatures presentades comprovarà si en algun cas, atenent el nombre de candidatures i als criteris de representació mínima establits en el Decret 60/2021 s'ha de designar algunes persones directament com a consellers i conselleres. Quan, com a conseqüència de l'aplicació de qualsevol de les condicions previstes per a garantir els criteris de representació mínima, resulte designada una persona que ja ho estiguera per aplicació d'un altre d'aquests criteris, la seua designació computarà per al compliment d'ambdós. Així:  
a) Si entre totes les candidatures hi haguera només una o dues persones amb diversitat funcional es proposarà directament el seu nomenament. Per a l'aplicació d'aquesta regla es considerarà que presenten diversitat funcional els xiquets, xiquetes o adolescents que tinguen reconegut un grau de discapacitat igual o superior al 33 per cent. Només es tindrà en compte aquesta condició si la persona interessada ha autoritzat el tractament d'aquesta dada personal i la Secretaria Tècnica pot comprovar-la mitjançant consulta a la plataforma d'intermediació o per aportació de l'original electrònic o còpia electrònica autèntica del certificat de reconeixement del grau de discapacitat.  
b) Si només hi haguera una candidatura proposada pel consell local d'infància d'un municipi de menys de 1.000 habitants, les dues persones integrants de la candidatura seran excloses del sorteig, per a proposar directament el seu nomenament.  
c) Si d'alguna província de la Comunitat Valenciana no hi haguera més d'una candidatura proposada, les dues persones integrants de la candidatura seran excloses del sorteig, per a proposar directament el seu nomenament.  
3. La Secretaria Tècnica convocarà un acte públic per la celebració del sorteig, que s'anunciarà en el portal web de la Vicepresidència i Conselleria d'Igualtat i Polítiques Inclusives. El sorteig es durà a terme seguint les fases que es detallen a continuació  
a) Si la presència d'almenys dos representants de municipis de menys de 1.000 habitants no s'haguera garantit pel que disposa l'apartat anterior, i hi haguera candidatures d'aquestes característiques, es triarà una candidatura d'entre totes les presentades pels consells locals d'aquests municipis. Si hi haguera una altra candidatura del consell local triat, quedarà exclosa de les fases següents del sorteig.  
b) Si, com a conseqüència de les operacions anteriors, encara no estiguera garantida la presència d'almenys dos representants de cada província de la Comunitat Valenciana de la qual hi haja candidatures, es triarà una d'entre totes les de la província encara no representada. Si hi haguera una altra candidatura del consell local triat, quedarà exclosa de les fases següents del sorteig.  
c) Sí, com a conseqüència del que disposa l'article 5.5 del Decret 60/2021, s'haguera designat directament només una persona, o dues del mateix gènere, amb diversitat funcional, per a restablir la paritat es farà un sorteig entre les persones de l'altre gènere dels seus grups d'edat encara no designades, incloent les que formaven amb elles candidatura. Una vegada fet aquest sorteig, totes les candidatures del consell local a la qual pertanyen tant les persones amb diversitat funcional com les persones seleccionades per a restablir la paritat s'exclouran de la fase següent.  
d) Els llocs no assignats fins aleshores se sortejaran per grups d'edat. La tria es farà per candidatures, és a dir, es designaran les dues persones del grup d'edat proposades pel consell local escollit. S'escolliran primer les candidatures de xiquets i xiquetes fins a 12 anys d'entre totes les no excloses segons les regles anteriors. Una vegada acabada la seua selecció, es triaran les candidatures d'adolescents en un sorteig on participaran només les presentades pels consells que encara no estiguen representants.  
4. Totes les persones candidates excloses o no triades conformaran el llistat de suplents, que es distribuirà per grups d'edat i gènere. Per sorteig s'establirà l'ordre de prelació dins de cada grup.  
5. La Secretaria Tècnica estendrà acta de l'acte d'elecció deixant constància del procés del sorteig, de les incidències i dels seus resultats.  
  
Desé. Proposta i nomenament  
1. La Secretaria Tècnica elevarà a la persona titular de la conselleria amb competència en matèria d'infància i adolescència, proposta de nomenament de com a conselleres i consellers de les persones que resulten designades segons el procediment previst en aquesta resolució.  
2. En cas de vacant, i sense necessitat de nova convocatòria, la Secretaria Tècnica proposarà al nomenament de conselleres i conselleres, atés el grup d'edat i el gènere de la persona cessant, seguint l'ordre de prelació de persones substitutes establit en el sorteig. Ara bé, si, com a conseqüència del cessament s'incomplira algun dels criteris de representació mínima fixats en l'apartat 4 de l'article 5 del Decret 60/2021 i hi haguera, dins del grup d'edat i el gènere, alguna persona suplent que responga a aquest criteri, la designació recaurà en la primera d'elles.  
  
3. El nomenament de conselleres i conselleres, es produirà per resolució de la persona titular de la conselleria amb competència en matèria d'infància i adolescència, que es publicarà en el portal web de la conselleria. Aquesta publicació tindrà efectes de notificació, de conformitat amb allò que disposa l'article 45.1 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015). Contra aquesta resolució es podrà interposar recurs potestatiu de reposició en el termini d'un mes, o directament recurs davant l'ordre jurisdiccional contenciós administratiu en el termini de dos mesos a comptar des de l'endemà a la notificació.  
  
4. D'acord amb l'article 21.3 de la Llei 39/2015, el termini màxim per a dictar i notificar la resolució de nomenament serà de tres mesos a comptar des de la data d'aquesta resolució. Transcorregut aquest termini sense que s'haja notificat la resolució expressa, les persones interessades podran entendre desestimades les seues pretensions per silenci administratiu, als sols efectes de poder interposar recurs de reposició o contenciós administratiu, tal com disposen els articles 24.2 i 25.1 de la Llei 39/2015.  
  
Onzé. Constitució  
La Secretaria Tècnica convocarà els consellers i conselleres nomenats a l'acte de constitució del Consell d'Infància i Adolescència de la Comunitat Valenciana, que tindrà lloc a partir del 20 de desembre de 2021.  
  
Dotzé. Publicació i efectes  
Aquesta resolució es publicarà en el Diari Oficial de la Generalitat Valenciana, amb efectes de notificació, de conformitat amb allò que disposa l'article 45.1 de la Llei 39/2015 i produirà efectes des de l'endemà de la seua publicació.  
  
Contra aquesta resolució, que esgota la via administrativa, podrà interposar-se recurs contenciós administratiu en el termini de dos mesos, a comptar des de l'endemà de la seua publicació, conforme al que s'estableix en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, recurs de reposició davant l'òrgan que la dicta en el termini d'un mes, computat en els mateixos termes, de conformitat amb allò que es disposa en els articles 123 i 124 de la Llei 39/2015. Tot això sense perjudici que les persones interessades puguen presentar qualsevol altre recurs que estimen pertinent.  
  
València, 17 de setembre de 2021.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.